CELEX: 62014TN0548
Language: mt
Date: 2014-07-24 00:00:00
Title: Kawża T-548/14: Rikors ippreżentat fl- 24 ta’ Lulju 2014 – Spanja vs Il-Kummissjoni

15.9.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 315/69
            
         Rikors ippreżentat fl-24 ta’ Lulju 2014 – Spanja vs Il-Kummissjoni
   (Kawża T-548/14)
   2014/C 315/114
   Lingwa tal-kawża: l-Ispanjol
   
      Partijiet
   
   
      Rikorrent: Ir-Renju ta’ Spanja (rappreżentant: A. Rubio González, Abogado del Estado)
   
      Konvenuta: Il-Kummissjoni Ewropea
   
      Talbiet
   
   
               —
            
            
               tannulla parzjalment id-deċiżjoni tal-Kummissjoni, tal-15 ta’ Mejju 2014, li permezz tagħha huwa kkonstatat li f’każ partikolari, il-maħfra ta’ dazji fuq l-importazzjoni hija ġġustifikata għal ammont speċifiku u ma hijiex iġġustifikata għal ammont ieħor (fajl REM 03/2013), u
            
         
               —
            
            
               tikkundanna lill-istituzzjoni konvenuta għall-ispejjeż.
            
         
      Motivi u argumenti prinċipali
   
   Insostenn tar-rikors tiegħu, ir-rikorrent jinvoka tliet motivi.
   
               1.
            
            
               L-ewwel motiv ibbażat fuq il-ksur tal-ħames subparagrafu tal-Artikolu 220(2)(b) tar-Regolament tal-Kunsill (KEE) Nru 2913/92, tat-12 ta’ Ottubru 1992, li jwaqqaf il-Kodiċi Doganali tal-Komunità (ĠU Edizzjoni Speċjali bil-Malti, Kapitolu 2, Vol. 4, p. 307).
               
                           —
                        
                        
                           F’dan ir-rigward qed jiġi allegat li l-avviż għall-importaturi ppubblikat fil-21 ta’ Mejju 2010 jirreferi esklużivament għall-importazzjonijiet ta’ preparazzjonijiet ta’ tonn mill-Kolombja u minn El Salvador, mingħajr ma jinkludi lill-Ekwador u b’sempliċi riferiment ġeneriku fis-sens li ma jistgħux jiġu esklużi irregolaritajiet f’pajjiżi oħra dwar l-akkumulazzjoni ta’ oriġini. L-avviż ippubblikat jissodisfa l-obbligi preċedenti ta’ kull avviż fir-rigward tal-Kolombja u El Salvador, iżda ma jistax jiġi estiż arbitrarjament għal pajjiżi oħra bis-sempliċi fatt li jiġi inkluż riferiment ġeneriku għas-sempliċi possibbiltà li jeżistu irregolaritajiet.
                        
                     
         
               2.
            
            
               It-tieni motiv ibbażat fuq il-ksur tal-Artikolu 239 tal-Kodiċi Doganali tal-Komunità
               
                           —
                        
                        
                           F’dan ir-rigward qed jiġi allegat li f’dan il-każ il-proċess kollu ta’ ksib ta’ ċertifikati ta’ oriġini twettaq skont ir-regoli stabbiliti għal dan il-għan mill-awtoritajiet kompetenti, li iżda applikaw b’mod żbaljat il-liġi u naqsu milli jwettqu l-obbligi tagħhom fil-qasam tal-ħruġ ta’ ċertifikati u ta’ kontroll tal-funzjonament xieraq tas-sistema. Barra minn hekk, din hija azzjoni li kompliet matul iż-żmien li kkontribwixxiet biex jinħolqu aspettattivi leġittimi fost l-operaturi. Għalhekk, huma ssodisfatti r-rekwiżiti għar-rikonoxximent ta’ sitwazzjoni speċjali fil-kuntest ta’ arranġamenti preferenzjali.
                        
                     
         
               3.
            
            
               It-tielet motiv ibbażat fuq il-ksur tal-ħames subparagrafu tal-Artikolu 220(2)(b) tal-Kodiċi Doganali tal-Komunità flimkien mar-regola reġjonali ta’ akkumulazzjoni tar-Regolament għall-implementazzjoni
               
                           —
                        
                        
                           F’dan ir-rigward qed jiġi affermat li peress li l-appartenenza għall-istess grupp reġjonali hija direttament assoċjata mar-regola ta’ akkumulazzjoni reġjonali u l-avviż jinkludi l-akkumulazzjoni fir-riferiment ġeneriku tiegħu għall-possibbiltà ta’ irregolaritajiet, fl-ebda każ ma għandu jaffettwa d-dritt li jiġi invokat bona fides fir-rigward ta’ tranżazzjonijiet li fihom ma tkunx ġiet applikata r-regola ta’ akkumulazzjoni mal-pajjiżi li għalihom jirreferi l-avviż. F’dan il-każ, il-limitazzjoni ma tistax tapplika għal dawk l-importazzjonijiet li ma jinvolvux prodotti li joriġinaw mill-Kolombja u minn El Salvador.